Rådets konklusioner

af 2. juni 2003

om bekæmpelse af stigmatisering og forskelsbehandling i forbindelse med psykiske sygdomme

(2003/C 141/01)

RÅDET FOR DEN EUROPÆISKE UNION,

1. SOM HENVISER TIL Rådets resolution af 18. november 1999 om fremme af mental sundhed(1), som bl.a. opfordrer Kommissionen til at overveje at integrere aktiviteter over temaet mental sundhed i det fremtidige handlingsprogram for folkesundhed, Rådets resolution af 29. juni 2000 om foranstaltninger vedrørende sundhedsdeterminanter(2), Rådets konklusioner af 5. juni 2001 om en fællesskabsstrategi til mindskelse af alkoholrelaterede skader(3), som bl.a. understreger, at der er en nøje sammenhæng mellem alkoholmisbrug, social udstødelse og psykisk sygdom, og Rådets konklusioner af 15. november 2001 vedrørende bekæmpelse af stress- og depressionsrelaterede problemer(4), som bl.a. opfordrer medlemsstaterne til at træffe foranstaltninger til at øge kendskabet til fremme af mental sundhed inden for den primære sundhedspleje og andre sundhedstjenester samt de sociale tjenester,

2. SOM HENVISER TIL, at Fællesskabets handlingsprogram til bekæmpelse af forskelsbehandling (2001-2006)(5) bl.a. understreger handicappedes særlige behov og behovet for en kombination af foranstaltninger og især af lovgivning og konkrete tiltag, der er udformet, så de gensidigt underbygger hinanden,

3. SOM HENVISER TIL, at EF-handlingsprogrammet til fremme af medlemsstaternes samarbejde om bekæmpelse af social udstødelse(6) understreger, at foranstaltninger til bekæmpelse af social udstødelse bør have til formål at sætte enhver i stand til at forsørge sig selv via lønnet beskæftigelse eller på anden måde og til at integrere sig i samfundet,

4. SOM HENVISER TIL, at programmet for Fællesskabets indsats inden for folkesundhed (2003-2008)(7) bl.a. skal bidrage til, at der ved fastlæggelsen og gennemførelsen af alle Fællesskabets politikker og aktiviteter skal sikres et højt sundhedsbeskyttelsesniveau hos mennesker ved fremme af en integreret tværsektoriel sundhedsstrategi, samt til, at problemer med sundhedsmæssige uligheder løses,

5. HAR MED TILFREDSHED NOTERET SIG den europæiske konference den 27.-29. marts 2003 i Athen om "Psykiske sygdomme og stigmatisering i Europa: tackling af udfordringerne social inddragelse og retfærdighed", som fremhævede betydningen af at bekæmpe stigmatisering for at forbedre den mentale sundhed,

6. GLÆDER SIG OVER, at resolutionen fra 55. Verdenssundhedsforsamling WHA55.10, som alle medlemsstaterne tilsluttede sig, erkender, at prisen for mentale sundhedsproblemer er meget høj og stigende i hele verden, at sådanne problemer medfører betydelig invaliditet, øger risikoen for social udstødelse og forøger dødeligheden, at stigmatisering og forskelsbehandling er store problemer, som vanskeliggør pleje, og at de menneskelige og økonomiske omkostninger er kolossale,

7. ERKENDER, at stigmatisering i forbindelse med psykiske sygdomme indvirker negativt på ligestilling og social inddragelse og derfor har konsekvenser for sundhedsbeskyttelsen,

8. UNDERSTREGER, at der foreligger beviser på den skadelige virkning, som stigmatisering og forskelsbehandling har for forløbet og udfaldet af psykiske sygdomme, men også for levestandarden og livskvaliteten for de ramte personer og disses familier,

9. ERKENDER, at det er vigtigt at fremme effektive tiltag på tværs af alle relevante politikker for at øge social inddragelse og retfærdighed og for at bekæmpe forskelsbehandling og stigmatisering,

10. FINDER, at der er behov for at øge synligheden af og den offentlige opmærksomhed omkring dels betydningen af psykisk sundhed for alle, dels de problemer, der er knyttet til stigmatisering og forskelsbehandling i forbindelse med psykiske sygdomme,

11. ERKENDER, at det er vigtigt, at der er adgang til hensigtsmæssig og effektiv behandling, adgang til arbejdsmarkedet og til uddannelse og andre offentlige tjenester for at lette integration og reintegration af mennesker med psykiske sygdomme i samfundet,

12. OPFORDRER medlemsstaterne til

- i særlig grad at fokusere på den virkning, som problemer i forbindelse med stigmatisering og forskelsbehandling på grund af psykiske sygdomme har i alle aldersgrupper, og sikre, at disse problemer erkendes, idet der i den forbindelse lægges særlig vægt på at begrænse risikoen for social udstødelse

- at indsamle data af god kvalitet om sundhedsmæssige, økonomiske og sociale følger af stigmatisering på grund af psykiske sygdomme

- at gennemføre nye tiltag for at bekæmpe stigmatisering og fremme social inddragelse i aktivt partnerskab og dialog med alle interessenter for at fremme en integreret og samordnet strategi,

13. OPFORDRER Kommissionen til

- at lægge særlig vægt på aktivt samarbejde inden for alle de relevante fællesskabspolitikker og -tiltag og specielt i forbindelse med aktiviteter vedrørende beskæftigelse og ikke-diskriminering, social beskyttelse, uddannelse og sundhed, så man kan begrænse stigmatisering og forskelsbehandling i forbindelse med psykiske sygdomme

- at gennemføre aktiviteter for at lette udveksling af oplysninger og gensidig inspiration i forbindelse med nationale politikker for at sikre sundhedsbeskyttelse for mennesker med mentale sundhedsproblemer, idet der lægges særlig vægt på at bekæmpe stigmatisering og forskelsbehandling og på at fremme social inddragelse for mennesker med psykiske sygdomme.

(1) EFT C 86 af 24.3.2000, s. 1.

(2) EFT C 218 af 31.7.2000, s. 8.

(3) EFT C 175 af 20.6.2001, s. 1.

(4) EFT C 6 af 9.1.2002, s. 1.

(5) EFT L 303 af 2.12.2000, s. 23.

(6) EFT L 10 af 12.1.2002, s. 1.

(7) EFT L 271 af 9.10.2002, s. 1.